Η **Σουλτάνα «Τάνια» Χαλιβέρα** (γεννημένη στις 5 Μαρτίου 1985 στη Νις) είναι Ελληνίδα πρώην καλαθοσφαιρίστρια σέρβικης καταγωγής, η οποία αγωνιζόταν ως σούτινγκ γκαρντ.

Σταδιοδρομία σε συλλόγους
-------------------------

Η Χαλιβέρα μεγάλωσε στη Λάρισα, ξεκινώντας την καριέρα της από τις τοπικές ομάδες. Τις περίοδους 2005-2006 και 2006-07, ανήκοντας στην Ολυμπιάδα Λάρισας, αγωνίστηκε με τα χρώματα του Ηρακλή Θεσσαλονίκης, σημειώνοντας 363 και 294 πόντους αντιστοιχα .

Το καλοκαίρι του 2007 εντάχθηκε με ελευθέρας στην ομάδα του Πανιωνίου, η οποία μόλις είχε κατακτήσει το Πρωτάθλημα Ελλάδος την περασμένη χρονιά. Με την ομάδα της Νέας Σμύρνης συμμετείχε επί δύο συνεχόμενες χρονιές στην ευρωπαϊκή διοργάνωση του EuroCup.

Τον Ιούνιο του 2009, η Χαλιβέρα υπέγραψε συμβόλαιο με τη Φ.Ε.Α. Ν. Φιλαδέλφειας / Ν. Χαλκηδόνας. Τον Ιανουάριο του 2010, επιλέχθηκε ώστε να συμμετάσχει στο All-Star Game που διεξήχθη στην Καλλιθέα. Τον Απρίλιο του 2010, συμμετείχε με τη Φ.Ε.Α. στον τελικό του Κυπέλλου Ελλάδος που διεξήχθη στη Βέροια, χάνοντας το τρόπαιο από την ομάδα του Αθηναϊκού.

Το 2012, μεταπήδησε στην Α.Ε. Σουρμένων-Ελληνικού, ακολουθώντας την προπονήτρια της προηγούμενης ομάδας της, Ελένη Καπογιάννη. Η μεταγραφή ήταν επεισοδιακή καθώς η Χαλιβέρα, από κοινού με τη συμπαίκτριά της, Εβίνα Σταμάτη, προσέφυγαν στο Α.Σ.Ε.Α.Δ. για να μείνουν ελεύθερες από τη Φ.Ε.Α. που τους όφειλε χρήματα. Η Φ.Ε.Α. τιμώρησε με εξάμηνη διακοπή συμβολαίου τις παίκτριες και ζήτησε από την Ε.Ο.Κ. την επικύρωση των αποφάσεων, αλλά και την τιμωρία της νέας τους ομάδας. Εντούτοις, το Α.Σ.Ε.Α.Δ. δικαίωσε αμφότερες τις καλαθοσφαιρίστριες, οι οποίες μπόρεσαν να αγωνιστούν χωρίς προβλήματα στις «κυανόλευκες». Την περίοδο 2012-13, η Χαλιβέρα αναδείχθηκε με την ομάδα της δευτεραθλήτρια Ελλάδος.

Τον Ιανουάριο του 2019, μέσω ανάρτησης στο facebook, ανακοίνωσε την απόσυρση της από την αγωνιστική δράση.

Διεθνής σταδιοδρομία
--------------------

Ως μέλος της Εθνικής Κορασίδων Ελλάδος, η Χαλιβέρα συμμετείχε στο Ευρωπαϊκό Πρωτάθλημα Κορασίδων του 2001 στο Βέλικο Τάρνοβο (Βουλγαρία), στο Ευρωπαϊκό Πρωτάθλημα Νεανίδων του 2002 στη Σκόφια Λόκα (Σλοβενία) και στο Ευρωπαϊκό Πρωτάθλημα Νέων Γυναικών του 2005 (Τσεχία). Με την Εθνική Γυναικών, έλαβε μέρος στους Μεσογειακούς Αγώνες του 2009 στην Πεσκάρα της Ιταλίας.

Παραπομπές
----------

1. 1 2  «Στον Πανιώνιο η Χαλιβέρα»[*νεκρός σύνδεσμος*], άρθρο στον ιστότοπο Panionios1890.blogspot.gr, 22 Ιουνίου 2007.
2. ↑  «Α1 Γυναικών: Πρωταθλητής ο Πανιώνιος», άρθρο στον ιστότοπο του NovaΣΠΟΡ FM, 18 Απριλίου 2007.
3. ↑  Soultana Chalivera, στατιστικά στην επίσημη ιστοσελίδα της FIBA Europe.
4. ↑  «Έκλεισε και η Χαλιβέρα στη ΦΕΑ»[*νεκρός σύνδεσμος*], άρθρο στον ιστότοπο Sport24.gr, 21 Ιουνίου 2009.
5. ↑  «Στη ΦΕΑ η Χαλιβέρα», άρθρο στον ιστότοπο του NovaΣΠΟΡ FM, 21 Ιουνίου 2009.
6. ↑  «Το All Star Game Γυναικών κι επίσημα από την ΕΟΚ»[*νεκρός σύνδεσμος*], άρθρο στον ιστότοπο BasketNet.gr, 23 Ιανουαρίου 2010.
7. ↑  «Η ιστορία των τελικών Κυπέλλου Γυναικών» Αρχειοθετήθηκε 2014-03-07 στο Wayback Machine. πληροφορίες στον επίσημο ιστότοπο της Ε.Ο.Κ.
8. ↑  «Κοντά στην Χαλιβέρα το Ελληνικό» Αρχειοθετήθηκε 2016-03-05 στο Wayback Machine. άρθρο στον ιστότοπο WomenSports.gr, 8 Μαΐου 2012.
9. 1 2  «Η ΦΕΑ τιμώρησε με εξάμηνο αποκλεισμό Σταμάτη και Χαλιβέρα και περιμένει επικύρωση από την ΕΟΚ!», άρθρο στον ιστότοπο WePlayBall.gr, 16 Σεπτεμβρίου 2012.
10. ↑  «Ελληνικό: Δικαίωση για Χαλιβέρα, Σταμάτη», άρθρο στον ιστότοπο OnSports.gr, 24 Σεπτεμβρίου 2012.
11. ↑  «Δικαίωση για Χαλιβέρα και Σταμάτη» Αρχειοθετήθηκε 2013-11-07 στο Wayback Machine. άρθρο στον ιστότοπο SuperBasket.gr, 22 Σεπτεμβρίου 2012.
12. ↑  «Πρωταθλητής Ελλάδας ο Παναθηναϊκός!!!» Αρχειοθετήθηκε 2013-04-27 στο Wayback Machine. άρθρο στον ιστότοπο BasketWorld.gr, 20 Απριλίου 2013.
13. ↑  «Αποσύρθηκε από τα παρκέ η Τάνια Χαλιβέρα (pic)». *www.superbasket.gr*. 19 Ιανουαρίου 2019. Αρχειοθετήθηκε από το πρωτότυπο στις 12 Δεκεμβρίου 2019.
14. 1 2  Σουλτάνα Χαλιβέρα Αρχειοθετήθηκε 2007-12-03 στο Wayback Machine. στατιστικά στην επίσημη ιστοσελίδα της Ε.Ο.Κ.

Εξωτερικοί σύνδεσμοι
--------------------

* Τάνια Χαλιβέρα, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά).
* Soultana Chalivera, στατιστικά στην επίσημη ιστοσελίδα της FIBA Europe. (Αγγλικά)
* Soultana Chalivera, στατιστικά στην επίσημη ιστοσελίδα των αρχείων της FIBA. (Αγγλικά)